Mazda EZ-60 afsløret i Kina til en pris på 130.000 kr. – allerede enorm succes

Mazda har præsenteret sin første elektriske SUV til det globale marked – Mazda EZ-60 – og responsen har allerede været overvældende. Bilen havde sin verdenspremiere på Shanghai Auto Show i april, og inden for de første 24 timer modtog Mazda mere end 10.000 forudbestillinger i Kina. Siden er interessen kun vokset, og ifølge Mazda har SUV’en nu rundet over 40.000 bestillinger. Den officielle lancering i Kina fandt sted den 26. september, hvor EZ-60 i den fuldelektriske udgave blev sat til salg fra 139.900 yuan, svarende til omkring 130.000 kr. – hvilket tegner lovende for prisen på vores breddegrader også.

EZ-60 kan fås både som fuldelektrisk model og som en såkaldt EREV – extended range electric vehicle – der kombinerer et mindre batteri med en benzinmotor. I alt lanceres seks varianter, tre af hver type, med priser fra 119.900 yuan (ca. 112.000 kr.) til 160.900 yuan (ca. 151.000 kr.). Den fuldelektriske version starter ved 139.900 yuan, svarende til godt 130.000 kr.

Størrelse og design

SUV’en er omtrent på størrelse med Tesla Model Y. Den måler 4,85 meter i længden, 1,93 meter i bredden og 1,62 meter i højden, mens akselafstanden er 2,9 meter. Designet markerer et tydeligt skridt væk fra Mazdas nuværende modeller med mærkets nye “Soul of Motion”-linjer, et redesignet logo og en markant LED-lysbjælke, der går på tværs af fronten.

Indvendigt har Mazda udstyret EZ-60 med flere nyheder, som fabrikken selv kalder verdensførende. Midtpunktet er en 26,45 tommer infotainmentskærm, der ifølge Mazda er den største og tyndeste i klassen. Alle versioner får desuden en 50 tommer augmented reality head-up display, mens topmodeller kan opgraderes med et 100 tommer 3D head-up display uden behov for briller.

Billede: Changan Mazda

Rækkevidde og batteri

Den elektriske version af EZ-60 drives af et 77,94 kWh LFP-batteri med en opgivet CLTC-rækkevidde på op til 600 kilometer. EREV-udgaverne er udstyret med et mindre 31,73 kWh batteri og en 1,5 liters benzinmotor, som sammen giver en samlet rækkevidde på over 1.000 kilometer. Den elektriske rækkevidde alene er omkring 200 kilometer, hvilket gør den relevant for daglig pendling uden at starte motoren.

Globalt salg fra 2026

EZ-60 er Mazdas anden elbil, efter sedanen EZ-6, der også blev lanceret i Kina tidligere i år. Begge biler er udviklet i samarbejde med Changan Mazda og skal danne grundlaget for Mazdas næste generation af elbiler. Fra 2026 vil EZ-60 blive solgt globalt under navnet Mazda CX-6e, og dermed er modellen en vigtig brik i mærkets strategi for at positionere sig i det internationale marked for elektriske SUV’er.

Mazda har længe været kritiseret for at være langsom til at omfavne elektrificeringen, men med EZ-60 ser det ud til, at mærket for alvor vil forsøge at vinde fodfæste i den konkurrenceprægede elbilscene. Med en kombination af aggressiv prissætning, avanceret teknologi i kabinen og muligheden for at vælge mellem ren elbil eller EREV, har Mazda skabt en SUV, der tydeligvis rammer plet hos kinesiske forbrugere – og som snart også vil være aktuel i Europa.

Mazda EZ-60 afsløret i Kina til en pris på 130.000 kr. – allerede enorm succes